นายกรัฐมนตรี ชื่นชมการดำเนินการเว็บไซต์ครูพร้อม.com ของกระทรวงศึกษาธิการ พร้อมให้เร่งประชาสัมพันธ์เพื่อสร้างการรับรู้ให้มากขึ้น
นางสาวตรีนุช เทียนทอง รัฐมนตรีว่าการกระทรวงศึกษาธิการ เปิดเผยว่า ได้รายงานการจัดทำเว็บไซต์ครูพร้อม.com ซึ่งเป็นเว็บไซต์กลางสำหรับคลังข้อมูลความรู้ขนาดใหญ่ เพื่อเสริมแพลตฟอร์มที่หน่วยงานในสังกัด ศธ.มีอยู่ โดยจะเป็นคลังสื่อ ข้อมูลการเรียนรู้ ตลอดจนรูปแบบการจัดกิจกรรม ซึ่งมีข้อมูลทั้งของสำนักงานคณะกรรมการการศึกษาขั้นพื้นฐาน (สพฐ.) สำนักงานคณะกรรมการส่งเสริมการศึกษาเอกชน (สช.) สำนักงานส่งเสริมการศึกษานอกระบบและการศึกษาตามอัธยาศัย (สำนักงาน กศน.) และสำนักงานคณะกรรมการการอาชีวศึกษา (สอศ.) แบ่งเป็นหัวข้อ-หมวดหมู่ตามความสนใจ เป็นการบูรณาการเพื่อความสะดวกรวดเร็วในการใช้งาน ช่วยอำนวยความสะดวกให้ผู้เรียนทุกกลุ่ม ครู ผู้บริหารและผู้ปกครอง สามารถเข้าถึงได้ผ่านระบบกลางให้ที่ประชุมครม.รับทราบ  เพราะเรื่องนี้เป็นการจัดการเรียนการสอนภายใต้สถานการณ์การแพร่ระบาดของโควิด-19 ซึ่งพลเอก ประยุทธ์ จันทร์โอชา นายกรัฐมนตรี ได้แสดงความชื่นชม พร้อมให้มีการประชาสัมพันธ์ เพื่อสร้างการรับรู้เรื่องนี้ในวงกว้างมากยิ่งขึ้น